De brunpelsede, hurtige dyr kan være meget svære at få øje på, når mørket først begynder at falde på. Og det kan ende galt, når dyr som rådyr og hjorte bevæger sig over trafikerede veje. Det sker især i efterårs- og vintermånederne, og sidste år modtog Dyrenes Beskyttelse mere end 4000 henvendelser om påkørte hjorte. Flest af dem blev registreret i Aalborg Kommune, og derfor har SOS Dansk Autohjælp  lige nu travlt. - Vi har rigtig travlt lige nu på grund af skumringen, og folk rammer rådyrene, siger Lasse Simonsen fra SOS Dansk Autohjælp. Nu begynder ulykkerne at ske Oktober er begyndelsen på sæsonen for påkørsler, og det er oftest i skumringstimerne morgen og aften, at dyrene krydser vejene. Ifølge SOS Dansk Autohjælp  handler det blandt om, at jagttiden er begyndt at gå ind, og derfor er dyrene nødt til at flygte fra de steder, hvor de er vant til at være, og så render de ud på vejene. Èn af de veje ligger ved Rærup i Aalborg Kommune. Det er en af de strækninger, som SOS Autohjælp ofte bliver kaldt ud til, fordi der har været en påkørsel af et dyr. - Der er rigtig meget skov og landskab omkring, og det er der, dyrene kan gemme sig. Og de kender ikke færdselsloven ligesom alle os andre, så de går bare, hvis de skal over vejen, siger Lasse Simonsen. Der lyder en klar opfordring Dyrene kan veje omkring 60-70 kilo, og med sådan en vægt kan det udvikle sig til en slem ulykke, hvis en bil rammer sådan et dyr, der står stille. Derfor opfordrer SOS Dansk Autohjælp  i den grad til, at bilister er opmærksomme, når de kører bil. Og det er særligt ved skumringstid, at trafikanter skal holde øje med dyr, der krydser vejene. - Kør bil, når du kører bil. Kig på vejene. Hvilke forhold er der? Er der træer eller krat, de kan gemme sig i? Siger Lasse Simonsen.

Referat:
Det er særligt i efterårs- og vintermånederne og ved skumringstid, at dyr krydser vejene. Derfor kommer SOS Dansk Autohjælp lige nu med en klar opfordring.